Nous Robers de Luigny, trésouriers en l’église de Chalon, chancellier de Bourgoigne, faceons savoir que Jehans Cultelier, de Dyjon, clerc juriés de la court monsoignour le duc, coadjuteur de monsieur Hugue Poissenot, notaire de la dite court à Dyjon, ha veu, tenu et lit de mot à mot le testament de bonne mémoire feu monsoignour Eude, jadis duc de Bourgoigne, cuy Dieu pardoint, saaley dou seaul dou dit monsoignour le duc, dou seel l’evesque d’Ostun qui à donc estoit, et des seels de plusours abbés et personnes nomez au dit testament, etc. «Item au couvant de Saint-Bénigne de Dyjon, cent livres tournois por achepter terre dessoubz nous por faire nostre anniversaire chascun an, le jour de nostre obit, la quelle nous volons estre amortie. Item au couvant de Saint-Martin d’Ostun, cent livres tournois en la manère que dessus, etc.»